ད་ནི་བཤད་བཤད་དེ་ཡང་སྙིང་ངོ་མ་དེ་ཤོད་མ་སོང་ལ།ཡང་སྙིང་ངོ་མ་དེ་ཡང་མདོར་དེད་ན་དཔེ་ཀློག་མང་ཙམ་བྱོས་ཞེས་པ་དེའོ།།གང་དག་ལ་ལྟ་དགོས་ཞེ་ན།དོན་གྲུབ་དབང་འབུམ་གྱི༼བོད་ཀྱི་རིག་གནས་འཕེལ་རྒྱས་ཀྱི་ལོ་རྒྱུས།རྒྱ་ཡིག་པར་མ།༽འབྲུ་གུང་སྐྱབ་མགོན་ཆེ་ཚང་གི༼བོད་བཙན་པོའི་རྒྱལ་རབས།༽སྡེ་རོང་ཚེ་རིང་དོན་གྲུབ་ཀྱི༼བོད་ཀྱི་ལོ་རྒྱུས་བཀྲ་ཤིས་གཏེར་བུམ།རྒྱ་ཡིག་པར་མ།༽དེ་ནས༼ལྡེའུ་ཆོས་འབྱུང་༽དང༼ཆོས་འབྱུང་མཁས་པའི་དགའ་སྟོན་༽སོགས་ལ་བལྟ་དགོས།ཡང་ཆོས་འབྱུང་དག་ལ་ལྟ་སྐབས་དེ་དག་གི་མགོར་སྟོན་པ་ཤཱཀྱ་འཁྲུངས་ཚུལ་དང་བསྟན་པ་དམ་ཆོས་དར་ཚུལ་ཅུང་མང་བས་མགོ་ན་ན།སྐབས་གཉིས་པའམ་ལེའུ་གཉིས་པ་སྟེ་བྱེ་བྲག་བོད་རྒྱལ་རབས་ནས་ལྟོས་དང་སྤྲོ་བ་འཕེལ་ངེས།དེ་ནས་ཚེ་རིང་དོན་གྲུབ་ཀྱི་༼རླུང་དམར་འུར་འུར་༽དང་ནག་ཚང་ནུས་བློའི༼ནག་ཚང་ཞི་ལིའི་སྐྱིད་སྡུག༽བྱ་མདོ་རིན་བཟང་གི༼ངའི་ཕ་ཡུལ་དག་ཞི་བའི་བཅིངས་འགྲོལ།༽༼ངའི་ཕ་ཡུལ་དང་གཟབ་ཉན༽སོགས་ལ་ལྟ་རྒྱུ་གལ།སྤྱིར་རང་ས་རང་ཡུལ་དང་འབྲེལ་བའི་དེབ་རེ་ཁྱོད་ཚོར་ངོ་སྤྲོད་བགྱིས་ན་འོས་མོད།མིག་སྔར་འུ་ཚོར་རེ་བ་ཅན་གྱི་དེབ་གཅིག་ཀྱང་ཡོད་མ་རེད།༼རུས་མཛོད་ཅིག་ཡོད་ཀྱང་རིན་ཐང་ཟེར་བ་མིག་བརྒྱ་སྤྲུལ་ཏེ་བལྟས་ཀྱང་རྙེད་མ་སོང༽་ཁྱེད་ཚོ་ཡང་མི་མང་ཆེ་བ་ནང་བཞིན་ལོ་རྒྱུས་ལ་ལྟ་རྒྱུར་མི་མོས་མོད།རྒྱུ་མཚན་ནི་ལོ་ཚིགས་དང་མི་སྣ་སོགས་ངེས་དཀའ་བ་དེ་རེད།ངས་ཁྱོད་ཚོར་བཤད།ཆེད་དུ་ལོ་རྒྱུས་ཞིབ་འཇུག་མཁན་ཞིག་མིན་ན་ལོ་ཚིགས་དང་མི་སྣ་ངེས་རྒྱུ་དེ་འདྲ་མི་གཙོ།གཙོ་བོ་ལོ་རྒྱུས་ཀྱི་སྤྱི་ཁོག་ཅིག་སེམས་ལ་ཆགས་དགོས།དེ་ཡང་བོད་བཙན་པོའི་སྐབས་ལ་སྲོང་བཙན་གྱི་ཡར་སྔོན་དང་སྲོང་བཙན་ནས་ཁྲི་དར་མའི་བར།༼འདི་ལ་བཙན་པོའི་རྒྱལ་རབས་ཕྱེད་སྔ་མ་ཕྱེད་ཕྱི་མ་ཞེས་ཀྱང་བརྗོད་ཆོག༽དེ་ནས་བོད་སིལ་བའི་དུས་ནས་དུས་རབས་གོང་མའི་ལོ་རབས་ལྔ་བཅུ་བར་གྱི་ལོ་རྒྱུས་དག་ལ་ལྟ་དགོས།བོད་སིལ་བའི་དུས་ཀྱི་ལོ་རྒྱུས་ཅུང་རྙོག་དྲ་ཅན་ཞིག་ཡིན་པས་བཙན་པོའི་རྒྱལ་རབས་མཇུག་བསྒྲིལ་པ་ནས་ས་སྐྱའི་སྲིད་དབང་མ་ཚུགས་པའི་བར་ཁག་གཅིག་དང་།དེ་ནས་རིམ་བཞིན་ས་སྐྱའི་སྲིད་དབང་སྐབས།ཕག་གྲུའི་སྲིད་དབང་སྐབས།རིན་སྤུངས་ཀྱི་སྐབས།གཙང་པ་སྡེ་སྲིད་ཀྱི་སྐབས།དེ་ནས་དགའ་ལྡན་ཕོ་བྲང་གི་སྐབས་སོགས་གོ་རིམ་དབྱེ་སྟེ་ལྟོས་དང་ཡིད་ལ་ངེས་སླའོ།།